ནམ་རྒྱུན་དབུས་འགྱུར་ལྷ་ལྡན་གྲོང་དུ་སླེབས་ཐེངས་རེར།རྒྱང་ཐག་རིང་བའི་ས་ནས་ཕོ་བྲང་པོ་ཏ་ལའི་གཟི་ཉམས་ནི་སྔར་བཞིན་ཨར་འདམ་གྱི་ཁང་རྩེག་མང་པོའི་དཀྱིལ་ནས་གསལ་ལྷང་ངེར་མཐོང་ཞིང་།བས་མཐའི་ཡུལ་གྱར་བ་ཞིག་གིས་རང་ཁྱིམ་མཐོང་བ་ནང་བཞིན་སྨྲ་བརྗོད་ལས་འདས་པའི་དགའ་སྐྱོ་འདྲེས་མའི་ཚོར་བ་ཞིག་ཀྱང་ཅིག་ཅར་སྐྱེས་ཡོང་།སླེབས་ཐེངས་སྔོན་མ་དང་མི་གཅིག་པ་ནི་མེ་འཁོར་ས་ཚུགས་མཐའ་སྐོར་དུ་ཁང་རྩེག་ཇེ་མང་དང་ཇེ་མཐོར་ཕྱིན་ཡོད་ལ།སྒོ་བྱང་སྟེང་དུ་བོད་ཡིག་མེད་པའི་ཟ་ཁང་དང་ཚོང་ཁང་མང་དུ་སོང་བ།གཡས་གཡོན་ཀུན་ཏུ་སུ་ཁྲོན་གྱི་ཁྲོན་ཚལ་ཟ་ཁང་སོགས་ཀྱིས་བཀང་འདུག་པས།སྐྱིད་ཤོད་ལུང་པར་ཆགས་པའི་སྔོན་གྱི་གནའ་བོའི་གྲོང་ཁྱེར་དེའི་རྣམ་པར་རང་དབང་མེད་པར་ཕྱིར་དྲན་ཞིག་མི་བྱེད་ཀ་མེད་བྱུང་།ལུང་པ་འདིར་གླང་ཆེན་ས་ལ་ཉལ་བ་ལྟ་བའི་དམར་པོ་རི་དང་།སེང་གེ་གནམ་དུ་མཆོངས་པ་ལྟ་བུའི་ལྕགས་པོ་རི།སྟག་མོ་ཚང་དུ་འཛུལ་བ་ལྟ་བའི་བར་མ་རི་སོགས་ཡོད་ཀྱང་།དམར་པོ་རིའི་སྟེང་གི་ཕོ་བྲང་དཀར་དམར་གཉིས་ནི་མཁར་གཞན་དང་མི་མཚུངས་པར་ཇི་ལྟར་ཉེ་བར་བཅར་ན་དེ་བཞིན་རྔམ་ཞིང་བརྗིད་ལ།དེ་ལྟར་སྤོབས་པ་དང་ང་རྒྱལ་ཞིག་ཀྱང་བསྩལ་ཡོང་བས།ལྷ་སྐུ་དང་ཆོས་དཔེ་བརྩིགས་སའི་ལྷ་ཁང་མཐོ་ཞིང་བརྗིད་པ་ཙམ་མ་ཡིན་པར།མི་རིགས་ཤིག་གི་བྱུང་འཕེལ་རྒུད་གསུམ་དང་།དཔའ་སྙིང་འཛངས་གསུམ།མཁྲེགས་གྱོང་རེངས་གསུམ་མཚོན་པའི་དན་རྟགས་དང་དྲན་སྐུལ་ཞིག་ཏུ་སེམས་ཡོང་།